stanford-oval/wikipedia huggingface dataset:
הרפון (טיל)

| --- | --- |

 מידע בסיסי
 ייעוד:  טיל נגד ספינות
 ארץ ייצור:  ארצות הברית ארצות הברית
 יצרן:  ארצות הברית בואינג
 עלות יחידה:  720,000 דולר   1,200,000 דולר עבור בלוק-II
 תקופת השירות:  1977–הווה (כ־47 שנים) 
 משתמשים:  צי ארצות הברית 
 פלטפורמת שיגור:  ספינות, מטוסי קרב, צוללות
 מאפיינים כלליים
 משקל:  אוויר-ים - 519 ק"ג, ים-ים - 628 ק"ג
 ממדים
 אורך:  אוויר-ים - 3.8 מטר, ים-ים - 4.6 מטר
 קוטר:  340 מילימטרים (13 אינץ')
 מוטת כנפיים:  914 מ"מ
 ביצועים
 מהירות:  864 קמ"ש (240 מטר לשנייה)
 טווח:  90–315 ק"מ (תלוי בדגם)
 גובה טיסה:  910 מטר
 ראש קרב והנחיה
 ראש קרבי:  221 קילוגרם (487 ליברות)
 הנחיה:  ביות מכ"ם פעיל
 
הרפון (באנגלית: Harpoon, "צלצל") הוא טיל נגד ספינות, מונחה מכ"ם אקטיבי, מתוצרת חברת בואינג האמריקנית. פותח על ידי חברת מקדונל דאגלס בשנת 1977, והותאם לשיגור מספינות, צוללות, מטוסים וסוללות קרקעיות להגנת חופים. עד שנת 2004 יוצרו מעל 7,000 טילי הרפון.
הטיל פותח כטיל ים-ים עבור הצי האמריקני, ובשנת 1979 פותחה גרסה לשיגור ממטוסים. הטיל נמכר, בין השאר, לאיחוד האמירויות הערביות, אוסטרליה, מצרים, דנמרק וישראל. ספינות הטילים מדגמי סער 4, סער 4.5, סער 5 וסער 6 של חיל הים הישראלי חמושות בטיל זה, בנוסף לטיל גבריאל הישראלי. שמו העברי של הטיל הוא: כנרית.
דגמים

RGM-84 - טיל ים-ים לשיגור מספינות, משנת 1977.
AGM-84 - טיל אוויר-ים לשיגור ממטוסים, משנת 1979.
UGM-84 - טיל ים-ים לשיגור מצוללות, משנת 1981.
SLAM - טיל קרקע-ים לשיגור מסוללות קרקעיות, משנת 1990.
הרפון בלוק II - דגם משופר, משנת 1997.
היסטוריה

בשנת 1965 החל חיל הים של ארצות הברית בפיתוח טיל בטווח של 24 45 קילומטרים לשימוש נגד צוללות. לפרויקט ניתן השם Harpoon. טביעת המשחתת הישראלית אילת ב-1967 על ידי טיל נגד ספינות מסוג Styx שנבנה על ידי ברית המועצות, זעזעה קצינים בכירים בצי ארצות הברית, שעד אז לא העריכו את האיום הנשקף מהטילים נגד ספינות. בשנת 1970 האיץ ראש המבצעים הימיים אדמירל אלמו זומוולט את הפיתוח של הרפון כחלק מיוזמת "פרויקט שישים" שלו, בתקווה להוסיף כוח פגיעה נחוץ לספינות מלחמה עיליות של ארצות הברית.
הרפון ראשון נמסר לצבא ב-1977; בשנת 2004, בואינג סיפקה 7,000 פריטים נוספים.
הטיל נרכש על ידי מדינות רבות, כולל הודו, יפן, סינגפור, דרום קוריאה, טייוואן, איחוד האמירויות הערביות ורוב מדינות נאט"ו.
בסוף מאי 2022 שלחה דנמרק משגרי הרפון וטילים לאוקראינה כדי לסייע למאמץ המלחמתי, וזמן קצר לאחר מכן שלחה הולנד טילים נוספים. באמצע יוני 2022, ארצות הברית הודיעה שהיא תספק לאוקראינה משגרים וטילי הרפון גם כן שר ההגנה של בריטניה אמר שהם גם בוחנים לספק לאוקראינה את הטילים.
ב-17 ביוני טענה אוקראינה כי הטביעה את ספינת הגוררת Spasatel Vasily Bekh עם שני טילי Harpoon.
גלריה

טיל הרפון נורה ממשגר על סיפון ספינת סער 4
ירי טיל הרפון מספינה מדגם סער 4
ספינה מדגם סער 4 יורה טיל הרפון.
הערות שוליים

1 2  Boeing: Historical Snapshot: AGM/RGM/UGM-84 Harpoon Missile, web.archive.org, ‏2015-03-31
↑  E. T. Columnist, Taiwan Signs Another Major Deal With The US To Ward Off China; Will Acquire HIMARS & Harpoon Missiles, EURASIAN TIMES, ‏2021-06-17 (באנגלית אמריקאית)
↑  Sebastien Roblin, Ukraine Blasts Russian Tug Near Snake Island With Land-Based Harpoon Missiles, Forbes (באנגלית)
↑  Heather Mongilio, U.S. Sending Vehicle-Mounted Harpoon Launchers for Ukraine Coastal Defense, USNI News, ‏2022-06-15 (באנגלית אמריקאית)
| --- | --- |
בקרת זהויות :  NLI: 987007541508205171  LCCN: sh88003315
פסקואל אורטיס רוביו

פסקואל אורטיס רוביו (בספרדית: Pascual Ortiz Rubio, נהגה: [pasˈkwal orˈtis ˈruβjo]; ‏10 במרץ 1877 - 4 בנובמבר 1963) היה פוליטיקאי מקסיקני, נשיא מקסיקו בשנים 1930–1932. נולד במורליה, בירת מדינת מיצ'ואקאן שבמקסיקו.
בין השנים 1917–1918 כיהן כמושל מיצ'ואקאן, ובין 1920–1921 כשר התקשורת. בבחירות שנערכו בנובמבר 1929, התמודד כמועמד המפלגה המהפכנית הלאומית (PNR), תחת הנהגתו של "המנהיג העליון" פלוטארקו אליאס קאייס; והביס את חוסה וסקונסלוס, שר החינוך לשעבר, דמוקרט ואופוזיציונר ביקורתי וחריף של הממסד והמפלגה השלטת. אורטיס רוביו היה פוליטיקאי מן השורה, במפלגה שנשלטה הלכה למעשה בידי הנשיא לשעבר קאייס בתקופה שנקראת בהיסטוריה של מקסיקו "מקסימאטו" (אנ'), אך התעמולה המפלגתית הציגה אותו כאיש חזק ובעל חזון, שיפתור את בעיותיה הכלכליות והחברתיות של המדינה. המפלגה המהפכנית ומועמדה רוביו פנו לקהל הפועלים והאיכרים והבטיחה למעמדות אלו שיפור ניכר בתנאי החיים, מעבר למה שווסקונסלוס היה מוכן להתחייב אליו.
ב-5 בפברואר 1930, יום כניסתו לתפקיד נשיא מקסיקו, נורה אורטיס רוביו בניסיון התנקשות ונפצע בסנטרו. הוא נותח פעמיים ושבר עצם הוצא מלסתו. כהונתו שהתנהלה בהצלחה יחסית, הייתה לכל אורכה תחת הטראומה של ניסיון ההתנקשות ביומה הראשון, ולבסוף התפטר אורטיס רוביו מן הנשיאות ב-4 בספטמבר 1932 כשהוא מלין על התערבות יתר של הנשיא לשעבר קאייס בניהול המדינה. החליף אותו כנשיא ביניים עד הבחירות הבאות, אבלרדו רודריגס.
הוא נסע לארצות הברית וחזר למקסיקו ב-1935 לאחר שידידו הנשיא המכהן, לאסרו קארדנאס, תפס את מושכות השלטון וארגן מחדש את המפלגה המהפכנית. בשנת 1947 הוא הביע תמיכה בתוכנית החלוקה. אורטיס רוביו חיבר ספרים על חלקו במהפכה המקסיקנית מאז שחבר לכוחות מדרו, הוא נפטר במקסיקו סיטי ב-4 בנובמבר 1963, בגיל 86.
לקריאה נוספת

ראשי פרקים בתולדות מקסיקו (אסופה), תרגם מספרדית: נחום מגד, מקסיקו 1985. עמ' 175–176
הערות שוליים

↑  מה הן בחירות שקטות במקסיקה, דואר היום, 20 בנובמבר 1929
↑  התנקשות בנשיא מכסיקו, דבר, 7 בפברואר 1930
↑  מצבו של נשיא מכסיקו, דבר, 10 בפברואר 1930
↑  חשובי המדינאים במכסיקו דורשים תמיכה בחלוקה, הַבֹּקֶר, 27 באוקטובר 1947
| 0 | 1 | 2 |
| --- | --- | --- |
| הקודם: אמיליו פורטס חיל |  נשיא מקסיקו  1930–1932  | הבא: אבלרדו רודריגס |
| --- | --- |
בקרת זהויות :  NLI: 987007276112105171  GND: 1057570745  ISNI: 0000 0000 2326 4448  LCCN: n83157638  NTA: 238265242  VIAF: 50604471   WorldCat (עם VIAF): 50604471
טאמיקה קאצ'ינגס

טאמיקה דבון קאצ'ינגס סמית' (באנגלית: Tamika Devonne Catchings Smith; נולדה ב-21 ביולי 1979) היא כדורסלנית עבר אמריקאית ששיחקה במשך 15 שנות הקריירה שלה עבור אינדיאנה פיבר מליגת ה-WNBA. קאצ'ינגס זכתה באליפות ה-WNBA (בשנת 2012), בפרס ה-MVP של העונה הסדירה ב-WNBA (בשנת 2011), בפרס ה-MVP של סדרת הגמר ב-WNBA (בשנת 2012), בחמישה פרסי שחקנית ההגנה של העונה ב-WNBA (בשנים 2005, 2006, 2009, 2010, 2012), בארבע מדליות זהב אולימפיות (בשנים 2004, 2008, 2012, 2016), ובפרס רוקי השנה ב-WNBA (בשנת 2002). היא נבחרה גם עשר פעמים למשחק האולסטאר של ה-WNBA, לחמישיית העונה ב-WNBA נבחרה 12 פעמים, ולחמישיית ההגנה נבחרה 12 פעמים. היא הובילה את הליגה בחטיפות שמונה פעמים. היא אחת מתוך תשע נשים שזכו במדליית זהב אולימפית, באליפות ליגת המכללות, ובאליפות ה-WNBA. ב-2011 נבחרה קאצ'ינגס על ידי אוהדים לאחת מ-15 השחקניות הטובות בתולדות ה-WNBA.
טאמיקה קאצ'ינגס היא קלעית (סקוררית) פורה קרוב ורחוק מהסל, כמו גם ריבאונדרית בעלת יכולת, בעלת יכולת תנועה עם כדור, ומגינה. אחרי משחק בתיכון עדלי סטיבנסון ובתיכון דאנקנוויל, טאמיקה קאצ'ינגס הפכה לאחת מכוכבות קבוצת כדורסל הנשים של אוניברסיטת טנסי. בשנת 2001 נבחרה בדראפט ה-WNBA על ידי אינדיאנה פיבר. אחרי שבעונתה הראשונה לא שיחקה כלל עקב פציעה, ב-2002 נבחרה למשחק האולסטאר. היא מפורסמת בזכות עשיית הקווינטופל-דאבל הראשון בהיסטוריה, ושימשה כנשיאת איגוד שחקניות ה-WNBA בין 2012 ל-2016.
באפריל 2020 פורסם כי נבחרה להיכל התהילה של הכדורסל, ובמאי 2021 הוצגה בו באופן רשמי.
ראשית חייה וקריירת המכללות

קאצ'ינגס נולדה בניו ג'רזי. שיחקה בתיכון עדלי סטיבנסון באילינוי. קאצ'ינגס עזרה לבית הספר התיכון סטיבנסון לזכות באליפות התיכונים של אילינוי כסופומור ב-1995 לפני שעברה לטקסס. באותה שנה בסטיבנסון זכתה בפרס "גברת כדורסל" של אילינוי (Illinois Ms. Basketball), והייתה לשחקנית הצעירה ביותר עד אותה עת לזכות בפרס.
היא שיחקה בתיכון עבור תיכון דאנקנוויל מדאנקנוויל שבטקסס, ובנוסף לכך שהובילה את דאנקנוויל לזכייה באליפות הכדורסל של המדינה כג'וניור (היא שיחקה רק שתי עונות בדאנקנוויל לאחר שעברה מאילינוי), היא הובילה את קבוצת הכדורעף לאליפות המדינה היחידה שלה כג'וניור. כשחקנית דאנקנוויל נבחרה לאול-אמריקן של ה-WBCA (איגוד מאמנות הכדורסל) ולשחקנית השנה בתיכונים של הארגון (1996-97). היא השתתפה במשחק כל-אמריקה לתיכונים של ה-WBCA, וקלעה בו עשר נקודות. היא גם השחקן או השחקנית הראשונה בכל רמה בהיסטוריה שלזכותם נרשמו קווינטופל-דאבל (25 נקודות, 18 ריבאונדים, 11 אסיסטים, 10 חטיפות ו-10 חסימות) בשנת 1997.
קאצ'ינגס הייתה חברה בנבחרת כל-אמריקה עם נבחרת כדורסל הנשים של אוניברסיטת טנסי בשנים 1997–2001. היא זכתה בפרס נייסמית' לשחקנית המכללות של השנה, בפרס שחקנית המכללות של השנה של Associated Press, בפרס שחקנית המכללות של השנה של USBWA (אגודת כתבי הכדורסל האמריקאית), ובפרס שחקנית השנה של WBCA (אגודת מאמנות הכדורסל) בשנת 2000. כפרשמנית בטנסי, אלופת ארצות הברית, הייתה חלק מה"מיק'יות" (Meeks) עם סמיקה רנדל ושאמיק הולדסקלו.
קריירה ב-WNBA > קריירה מחוץ ל-WNBA

קאצ'ינגס שיחקה לראשונה במדי קבוצה מחוץ ל-WNBA במהלך הפגרה ב-2003, אז שיחקה בקוריאה הדרומית במדי אסאן וורי בנק ויבי (Asan Woori Bank Wibee). בפגרה של עונת 2005/2006, שיחקה קאצ'ינגס עבור ספרטה אנד קיי מליגת העל הרוסית בכדורסל נשים. קאצ'ינגס שיחקה פעם נוספת בקוריאה בפגרות של השנים 2006 ו-2007. בפגרה של עונת 2008/2009, שיחקה קאצ'ינגס בפולין עבור לוטוס גדיניה; כן שיחקה במשך שתי פגרות רצופות בליגה הטורקית בשנים 2009–2011 עבור גלאטסראיי. בעונתה הראשונה בגלאטסראיי שיחקה עם חברתה לקבוצה באינדיאנה פיבר, קייטי דאגלאס.
לאחר הפרישה מכדורסל

בינואר 2017 פורסם כי קאצ'ינגס תשמש אנליסטית למשחקי WNBA ב-SEC Network.
בפברואר 2017, קנתה קאצ'ינגס חנות תה, Tea's Me Cafe מבעליה הקודמים בחלקה הצפוני של העיר אינדיאנפוליס שבה ביקרה רבות כשחקנית אינדיאנה פיבר.
באפריל 2017, נבחרה למנהלת תוכניות שחקנים ולמנהלת פיתוח זיכיון עבור Pacers Sports & Entertainment.
פילנתרופיה

ב-2004, הקימה את קרן "תפוס את הכוכבים" (Catch the Stars Foundation), ארגון צדקה שמספק מחנות כדורסל, מרפאות כושר, תוכניות חונכות ותוכניות אוריינות לילדים מוחלשים כדי לעזור להם להפוך למצליחים בספורט ובאקדמיה.
חיים אישיים

קאצ'ינגס היא בתו של שחקן ה-NBA לשעבר הארווי קאצ'ינגס. אחותה טאוחה (Tauja) שיחקה גם היא כדורסל באוניברסיטת אילינוי, נבחרה בדראפט ה-WNBA ומשחקת בשוודיה. בן דודה של קאצ'ינגס בובי הוא פורוורד בקבוצת הכדורסל של אוניברסיטת מזרח אילינוי. במהלך משחקה באוניברסיטת טנסי למדה ניהול ספורטיבי.
קאצ'ינגס נולדה חסרת שמיעה; היא נשאה מכשיר שמיעה כילדה צעירה. ב-2000 היא זכתה בפרס של חברת ריינולדס (Reynolds Society Achievement Award) על ידי מרפאת עין ואוזן מפורסמת מבוסטון. ב-24 ביוני 2008 זכתה קאצ'ינגס בפרס המנהיגות הקהילתית של דוון סטיילי (Dawn Staley Community Leadership Award) על עבודתה בקהילת אינדיאנפוליס עם הקרן שהקימה.
קאצ'ינגס שפטה משחק שלוש-על-שלוש שבו שיחק ברק אובמה לצד תלמידים מקומיים בקוקומו ב-25 באפריל 2008. חברתה לפיבר אליסון ביילס שיחקה בקבוצתה של אובמה.
בפברואר 2016 נישאה קאצ'ינגס לפארנל סמית' (Parnell Smith), ששיחק כדורסל באוניברסיטת בופאלו.
זכתה לכוכב (#37) ב"דגל התקווה" (The Flag for Hope) ב-9 במאי 2016 בהוקרה לקריירה שלה כשחקנית כדורסל ולפעולותיה הפילנתרופיות.
קאצ'ינגס היא נוצרית מאמינה. בראיון דיברה על אמונתה ואמרה "אלוהים הוא בהחלט המושיע שלי. הוא מי שהולך לצידי במהלך העליות והמורדות שלי והוא מי ששומר שאהיה ממוקדת במקום אליו אני הולכת בחיי. הוא שומר עליי. הוא מספק אותי. הוא מדריך אותי ומוביל אותי".
פרסים והישגים

אלופת ה-WNBA (בשנת 2012) וה-MVP של סדרת הגמר ב-WNBA באותה שנה.
ה-MVP של ה-WNBA ב-2011.
2005, 2006, 2009, 2010, 2012 – שחקנית ההגנה של העונה ב-WNBA.
עשר פעמים נבחרה למשחק האולסטאר של ה-WNBA (בשנים 2002, 2003, 2005–2007, 2009, 2011, 2013–2015); הופיעה בתשעה משחקי אולסטאר. היא מחזיקה בשיא הן למספר הבחירות למשחק והן למספר ההופעות בו.
שבע פעמים נבחרה לחמישיית העונה הראשונה ב-WNBA (בשנים 2002, 2003, 2006, 2009–2012); חמש פעמים נבחרה לחמישיית העונה השנייה (בשנים 2004, 2005, 2007, 2013, 2015).
עשר פעמים נבחרה לחמישיית ההגנה של העונה ב-WNBA (בשנים 2005–2013, 2015); פעמיים נבחרה לחמישיית ההגנה השנייה (בשנים 2014, 2016).
שמונה פעמים מלכת החטיפות של ה-WNBA (בשנים 2002, 2005–2007, 2009–2010, 2013, 2016).
רוקי השנה ב-WNBA (בשנת 2002).
קולטת הריבאונדים המובילה בתולדות ה-WNBA.
החוטפת המובילה בתולדות ה-WNBA.
הקלעית המובילה בתולדות פלייאוף ה-WNBA.
קולטת הריבאונדים המובילה בתולדות פלייאוף ה-WNBA.
החוטפת המובילה בתולדות פלייאוף ה-WNBA.
חברת קבוצת העשור של ה-WNBA (בשנת 2006).
חברת קבוצת השנה ה-15 של ה-WNBA (בשנת 2011).
חברת קבוצת השנה ה-20 של ה-WNBA (בשנת 2016).
חברת קבוצת השנה ה-25 של ה-WNBA (בשנת 2021).
אלופת ליגת העל הפולנית (2009).
זוכת הגביע הטורקי (2010, 2011).
הראשונה לרשום קווינטופל-דאבל במדי בית הספר התיכון דאנקנוויל עם 25 נקודות, 18 ריבאונדים, 11 אסיסטים, 10 חטיפות ו-10 חסימות ב-1997.
פרס מפלסת הדרך בכדורסל של ה-WBCBL
MVP של משחק הגמר של ליגת החורף ב-2003, של ליגת הקיץ ב-2003, ושל ליגת החורף ב-2006 בליגת העל הקוריאנית בכדורסל נשים
2010, 2013, 2016 — פרס הספורטיביות של ה-WNBA על שם קים פרוט
לקריאה נוספת

Farrington, Lisa (2011). Catch a star : shining through adversity to become a champion. christianaudio.
Zerbonia, Ralph (2004). Contemporary Black biography. Volume 43 : profiles from the international Black community. Detroit Michigan: Gale Research Inc.
איגוד העיתונאים של מקדוניה

| --- | --- |
 מדינה:  מקדוניה הצפונית 
 מטה הארגון:  סקופיה 
 תקופת הפעילות:  17 בפברואר 1946 – הווה (78 שנים) 
 www.znm.org.mk
 
איגוד העיתונאים של מקדוניה (במקדונית: Здружението на новинарите на Македонија; בראשי תיבות: AJM) הוא האיגוד הרשמי של עיתונאים מקצועיים במקדוניה הצפונית. האיגוד חבר באיגוד העיתונאים הבין-לאומי (אנ'). נשיא האיגוד הראשון היה מיטו הצ'יבילייב (מק'). נשיא האיגוד הנוכחי הוא העיתונאי נאסר סלמני. האגודה מעניקה מדי שנה את פרס העיתונאות "מיסירקוב".
האיגוד הוקם ב-17 בפברואר 1946, בסקופיה, בשם "איגוד העיתונאים המקצועיים של הרפובליקה העממית של מקדוניה", לאחר מפגש של מספר עיתונאים מהעיתונים "נובה מקדוניה", "טרודבניק", "אדינסטבו", רדיו סקופיה וסוכנות הידיעות טאניוג. האספה המכוננת של האיגוד נפתחה על ידי העורך הראשי של "אדינסטבו", דימיטר מיטרב (מק'). באספה המכוננת, האיגוד קיבל ברכות ממספר איגודים, בהם איגוד העיתונאים של יוגוסלביה, איגוד העיתונאים של קרואטיה ואיגוד העיתונאים של סרביה. באותה אספה, האיגוד קיבל ברכות משר המשפטים של יוגוסלביה, פאבל שתב, שנבחר לחבר כבוד של האיגוד, ומהמשורר ונקו מרקובסקי (מק').
הערות שוליים

↑  „Насер Селмани - нов претседател на ЗНМ“ (ארכיון)
↑  НАГРАДИ "Крсте Мисирков" (ארכיון)
אמריקה און ליין

| --- | --- |


 נתונים כלליים
 סוג:  חברה ציבורית (NYSE:‏ AOL)
 מייסדים:  Marc Seriff, סטיב קייס, ג'ים קימזי 
 תקופת הפעילות:  1983–הווה (כ־41 שנים)
 חברת אם:  ורייזון תקשורת 
 חברות בנות:  הפינגטון פוסט  Moviefone  CompuServe  נטסקייפ  InfoInterActive  AOL TV  Johnson-Grace  iAmaze  Socialthing  קוויגו  Advertising.com  MailBlocks  Adtech  Nullsoft  Personal Library Software  Relegence  Weblogs, Inc.  Moviefone  Spinner  NaviSoft  Third Screen Media  Medior  בפסקה זו 2 רשומות נוספות שטרם תורגמו 
 מיקום המטה:  ניו יורק, ארצות הברית
 ענפי תעשייה:  תעשיית התקשורת, תעשיית האינטרנט, תקשורת המונים, תעשייה טכנולוגית, תעשיית התוכנה 
 מוצרים עיקריים:  תוכנה 
 הכנסות:  2.43 מיליארד דולר (6/2014)
 רווח:  613.7 מיליון דולר (6/2014)
 מנכ"ל:  טים ארמסטרונג
 עובדים:  5,100 (10/2014)
  
 aol.com
 
אמריקה און ליין (באנגלית: America Online, מוכרת בעיקר בקיצור: AOL) היא חברת אינטרנט אמריקנית המפעילה פורטל ושירותי תוכן, ונמצאת בבעלות חברת "Yahoo! Inc".
אמריקה און ליין הייתה אחת החברות הראשונות בעולם אשר הציעה גישה לאינטרנט לציבור הרחב ופעלה כספקית אינטרנט, תוכנות ושירותי תקשורת ואינטרנט ברחבי העולם. בשיא ההצלחה של החברה היו לה מעל ל-30 מיליון לקוחות ברחבי העולם אשר רובם גלשו באינטרנט באמצעות חיבור Dial-up שסיפקה. בשנת 2000 התמזגה עם תאגיד המדיה טיים וורנר, אך סבלה מירידה חדה בהכנסות וביצעה שינוי במודל העסקי שלה.
במאי 2015 הודיעה החברה על רכישתה על ידי ורייזון תקשורת, תמורת כ-4.4 מיליארד דולר. ביולי 2016 רכשה ורייזון גם את חברת Yahoo! ומיזגה אותה עם AOL לחברה חדשה בשם "Oath". במאי 2021 הודיעה ורייזון על מכירת Yahoo! ו-AOL, לקרן השקעות פרטיות תמורת כ-5 מיליארד דולר.
היסטוריה > שנות ה-80

AOL החלה ב-1983, כמיזם קצר מועד בשם Control Video Corporation (CVC), שהוקם על ידי וויליאם פון מייסטר. המוצר היחיד שלה היה שירות מקוון בשם GameLine עבור קונסולת משחקי הווידאו אטארי 2600. המנויים קנו מודם מהחברה ב-49.95 דולר ושילמו דמי התקנה חד-פעמיים של 15 דולר. GameLine אפשרה למנויים להוריד משחקים באופן זמני ולעקוב אחר התוצאות שלהם, בעלות של דולר למשחק. בינואר 1983, סטיב קייס התקבל לעבודה כיועץ שיווקי של החברה בהמלצת אחיו, שהיה בנקאי ההשקעות. במאי 1983, ג'ים קימזי הפך ליועץ ייצור שלה, אך החברה הייתה קרובה לפשיטת רגל. בתחילת 1985 עזב פון מייסטר את החברה.
ב-24 במאי 1985 הקים קימזי, על בסיס Control Video Corporation, את חברת Quantum Computer Services במטרה לספק חיבור לתקשורת מחשבים לצרכן הממוצע. החברה ההשיקה שירות מקוון ייעודי למחשבי קומודור 64 וקומודור 128, שנקרא במקור Quantum Link (אחר כך Q-Link). השירות היה שונה משירותים מקוונים אחרים באותה עת, מכיוון שהוא השתמש בכוח המחשוב של מחשב הקומודור ולא רק במסוף "טיפש". במאי 1988, Quantum ואפל השיקו את AppleLink Personal Edition עבור מחשבי Apple II ומקינטוש. באוגוסט 1988 השיקה Quantum את PC Link, שירות למחשבים תואמי IBM PC (אנ'). לאחר שההסכם עם אפל בוטל, באוקטובר 1989, Quantum שינתה את שם השירות לאמריקה אונליין או בקיצור AOL. מנהל השיווק סטיב קייס קידם את AOL בתור שירות מקוון עבור אנשים אשר אינם מתמחים במחשבים, בניגוד למתחרה CompuServe, אשר שימשה בעיקר קהל לקוחות בעל ידע טכני בתחום. באותה תקופה טרם התפתחות רשת האינטרנט המודרנית, הציעה החברה שירותים מקוונים שונים דרך פרוטוקול BBS, אליו התחברו לקוחות החברה באמצעות קו טלפון אנלוגי. ב-1991 פרש המנכ"ל קימזי מהחברה וסטיב קייס מונה במקומו לתפקיד.
היסטוריה > שנות ה-90

בתחילת שנות התשעים אמריקה און ליין הייתה בין ספקי שירותי האינטרנט הראשונים אשר סיפקו גישה לאינטרנט. מהר מאוד היא התבלטה AOL כספקית שירותי אינטרנט בכך שהציעה קישוריות לאינטרנט דרך חייגן, ברחבי המדינה. עם התפשטות האינטרנט, מספר הרשומים ל-AOL הלך וגדל במהירות. בתוך עשר שנים מהקמתה, היו ל-AOL יותר מ-4.5 מיליון חברים רשומים. תחילה גבתה החברה תשלום ראשוני על התקנה ולאחר מכן תשלום לפי שעות שימוש, אך בשנת 1996 החליטה ההנהלה לשנות את שיטת הגבייה, ולגבות מחיר חודשי אחיד של 19.99 דולר ומספר המשתמשים זינק.
יחד עם אספקת גישה לאינטרנט, הציעה AOL שירותי "ערך מוסף" ייחודיים למשתמשיה. לחברי AOL הייתה גישה לחשבונות אי-מייל שהיו ידידותיים למשתמש כאשר שמות המשתמשים שלהם שימשו ככתובת האי-מייל שלהם. AOL הציעה חדרי צ'אט בהם אנשים שרצו לחלוק את מחשבותיהם עם קהל יכלו לעשות זאת בצורה אנונימית באמצעות שליחת הודעות טקסט בזמן אמת ולוחות דיון בהם אנשים יכלו לכתוב הערות ולענות על מגוון נושאים בפני ציבור שלם שמחובר לאינטרנט. AOL הציעה גם כמויות גדולות של תוכן קנייני הכולל "ערוצים" מקוונים עם חדשות ובידור, קיצורי דרך לניווט באינטרנט ומילות מפתח כדי להפוך את החיפוש ברשת לקלה יותר, ספרי כתובות ויומנים. AIM היווה חלק מתוכן קנייני זה.
כמו כן, החברה שמה דגש עוד בתחילת דרכה על ממשק גרפי קל וידידותי למשתמש, בניגוד לשאר ספקיות האינטרנט האמריקאיות אשר באותה העת לא סיפקו תוכנות פשוטות להתחברות ושימוש לאינטרנט עבור משתמשים חדשים ללא כל רקע בתחום. לאורך שנות התשעים הפעילה החברה שיווק מאסיבי כאשר הפיצה ברחבי ארצות הברית מעל ל-100 מיליון דיסקטים ומאוחר יותר תקליטורים המכילים את חבילת התוכנה המקוונת שלה. שיטת שיווק זו תרמה באופן ניכר לגידול המסיבי של קהל הלקוחות של החברה וסייעה לחברה להפוך לספקית האינטרנט הדומיננטית בארצות הברית באותה העת.
AOL ביצע הנפקה ראשונה לציבור של מניות בבורסת נאסד"ק ב-19 במרץ 1992, בה גייסה 66 מיליון דולר. המנייה עברה לבורסה לניירות ערך בניו יורק בשנת 1996, לאחר שהודיעה על הקמת מיזם משותף עם תאגיד ברטלסמן הגרמני להקמת פעילות אספקת שירותי אינטרנט באירופה, בשם "AOL-אירופה". במשך החלה החברה לפעול גם בקנדה, יפן ואוסטרליה.
בינואר 1998 השלימה AOL את רכישת פעילות שירותי האינטרנט של מתחרתה CompuServe, שאר הפעילות של החברה נמכרה לחברת התקשורת וורלדקום. בעקבות הרכישה צירפה לשורותיה כ-2 מיליון מנויים חדשים. מלבד מנויים הוסיפה העסקה ל-AOL שורה של שירותים נוספים שניתנו על ידי CompuServe. ביוני 1998 מספר המנויים של AOL הגיע ל-12 מיליון ושווי השוק שלה בבורסה היה כ-18 מיליארד דולר. בנובמבר 1998 רכשה AOL את חברת נטסקייפ שפיתחה את הדפדפן המסחרי הראשון, ה-Netscape Navigator, תמורת יותר מ-4 מיליארד דולר במניות.
בשנת 1999 רכשה את חברת "Nullsoft" המפתחת של תוכנת נגן המדיה Winamp, שעל בסיסו הקימה שירות למכירת מוזיקה ברשת ומנוע חיפוש לקובצי MP3, אך הם בוטלו עקב חשש לפגיעה בזכויות יוצרים. באותה שנה גם הודיעה על רכישת חברת שירותי המיפוי והניווט "מפקווסט" (MapQwest) בעסקת מניות בסך כ-1.1 מיליארד דולר. את השנה סיימה עם הכנסות של כ-4.7 מיליארד דולר.
היסטוריה > המיזוג עם טיים וורנר

בתחילת שנת 2000, החברה הודיעה על תוכניותיה למיזוג עם קונצרן התקשורת והבידור טיים וורנר שלו פעילות בענפי הקולנוע, הטלוויזיה והעיתונות. באותה עת, בשיא בועת הדוט-קום, שווי השוק של אמריקה אונליין עמד על כ-164 מיליארד דולר, ושווי השוק של טיים וורנר היה כ-83 מיליארד דולר. מטרת המיזוג הייתה ליצור תאגיד שישלב פעילות בתחום "הניו מדיה" עם פעילות מסורתית בתחומי התקשורת והבידור וייהנה מסינרגיה ויתרון לגודל. במרץ 2000 הודיעה גם על רכישת חלקו שך תאגיד ברטלסמן במיזם "AOL-אירופה", שהיה ספק האינטרנט השני בגודלו באותה עת באירופה. קבלת האישורים הרגולטורים למיזוג נמשכה כשנה, עקב החשש של נציבות הסחר הפדרלית, רשות התקשורת הפדרלית ורשות ההגבלים העסקיים של האיחוד האירופי כי המיזוג יפגע קשות בתחרות בתחום התוכן הדיגיטלי ושירותי האינטרנט. המיזוג אושר ב-11 בינואר 2001, לאחר שתי החברות נאלצו לעשות מספר ויתורים, והחברה החלה לפעול בשם חדש AOL Time Warner. אולם תוך זמן קצר המיזוג התברר ככישלון. AOL-טיים וורנר סיימה את שנת 2002 עם הפסד נקי כולל של 98.7 מיליארד דולר, הגדול בהיסטוריה של חברות ציבוריות בארצות הברית. ההפסד העצום נבע מהפחתה של 44.5 מיליארד דולר בגין מוניטין. בנוסף היו לה חובות של 27.3 מיליארד דולר.
לאחר המיזוג החלה ירידה הדרגתית אך משמעותית בהכנסות החברה. קהל הלקוחות של החברה הפסיק לגדול החל משנת 2002 ורבים עברו לספקיות אינטרנט זולות יותר. כמו כן, בשל פריחת השימוש בפס רחב לא היה צורך בחיבור Dial-up שסיפקה. בנוסף התגלעו חילוקי דעות בשל הבדלי התרבויות הניהוליות בין שתי החברות, AOL וטיים וורנר. עם פקיעת בועת האינטרנט וההאטה בצמיחת AOL התברר כי נכסי התוכן של טיים וורנר, שכוללו: מגזינים, רשתות טלוויזיה ואולפני הפקה, הם מקור הערך העיקרי של החברה, ואילו עסקי האינטרנט הפכו שוליים. בינואר 2003, שנתיים לאחר שהנהיג את המיזוג, התפטר סטיב קייס מתפקיד יושב ראש החברה, עקב הביקורת שנמתחה עליו והירידה החדה בשווי מניית החברה. בספטמבר 2003 טיים וורנר הסירה את השם "AOL" משמה. בנוסף באותה תקופה הואשמה AOL שניפחה את היקף מכירותיה באמצעות סדרת עסקות לא מקובלות, והודתה חלקית בהאשמות.
היסטוריה > שינוי במודל העסקי ומכירת החברה

בשנת 2006 החליטה AOL לשנות את המודל העסקי שלה, ולעבור ממודל שבמסגרתו מרבית שירותיה ניתנו למנויים בתשלום אל מודל חינמי מבוסס פרסום כפורטל תוכן בין-לאומי מוביל. במקביל התחילה החברה למכור פעילות גישה לאינטרנט, בין השאר באירופה. במסגרת שינוי זה עבר מטה החברה מצפון וירג'יניה לניו יורק.
במרץ 2008 רכשה AOL את הרשת החברתיות Bebo, תמורת 850 מיליון דולר במזומן. ל-Bebo היו באותה עת 40 מיליון משתמשים בעולם, והיא הייתה הרשת החברתית השלישית בגודלה בארצות הברית והשנייה בבריטניה. אולם שנתיים לאחר שרכשה את Bebo החליטה החברה לסגור את האתר או למכור אותו, וביוני 2010 נמכרה תמורת 10 מיליון דולר בלבד.
ב-28 במאי 2009 ביצע תאגיד טיים וורנר ספין-אוף של פעילות AOL לתוך חברה נפרדת, במטרה למכור או להנפיק אותה.
ב-7 בפברואר 2011 רכשה AOL את אתר החדשות המקוון ההפינגטון פוסט תמורת 315 מיליון דולרים, במטרה להרחיב את תחום הדיווח החדשותי והתוכן המקורי שלה.
במאי 2015 הודיעה החברה על רכישתה על ידי ורייזון תקשורת, תמורת כ-4.4 מיליארד דולר. מטרת הרכישה כפי שפורסמה הייתה לשלב את ערוצי התוגן והפורטלים של AOL עם שירותי התקשורת של ורייזון. ביולי 2016 רכשה ורייזון גם את חברת Yahoo! תמורת 4.8 מיליארד דולר, ובאפריל מיזגה אותה עם AOL לחברה חדשה בשם "Oath", זאת במטרה לחסוך בעלויות ניהול ותשתיות. במאי 2021 הודיעה ורייזון על מכירת Yahoo! ו-AOL, לקרן השקעות הפרטיות אפולו גלובל מנג'מנט תמורת כ-5 מיליארד דולר. מאז פועלת AOL כחברת בת של תאגיד Yahoo Inc.
ירוחם

ערך זה עוסק במועצה מקומית בישראל. אם התכוונתם למשמעות אחרת, ראו .
ירוחם (יְרֹחָם) היא מועצה מקומית במחוז הדרום בישראל. היא הוכרזה כמועצה מקומית בשנת 1959. שוכנת כ-11 ק"מ מדרום מערב לדימונה, וכ-27 ק"מ מדרום מזרח לבאר שבע.
היסטוריה > ירוחם העתיקה

השם ירחם נזכר לראשונה בכתובת שישק, המציינת את פלישתו לארץ ישראל בסוף המאה העשירית לפנה"ס ('ערד לבית ירחם'). תל רח'מה הנמצא בסמוך לכניסה המערבית ליישוב מזוהה כירוחם הקדומה. ליד האתר נמצאת באר רח'מה, אותה זיהה פרופסור יוחנן אהרוני עם הבאר שמצאה הגר בשעה שתעתה עם בנה ישמעאל במדבר באר שבע, כמסופר בתנ"ך[דרוש מקור]. ירוחם נמצאת על 'דרך האתרים' בעת העתיקה המגיעה מקדש ברנע, דרך שדה בוקר של היום ועד לערד. לאורכה של דרך האתרים נמצאו מספר מצודות רב מתקופת מלכי יהודה.